
Holstein-fríz tehenek küllemi paramétereinek elemzése a kondíció, mint lineáris tulajdonság tükrében

A gazdasági haszonállatok küllemi bírálata a nemesítő munka fontos része, ezért jelentős szerepet játszott a múltban, valamint napjaink állattenyésztését szintén meghatározza.
Munkámban holstein-fríz tehenek funkcionális küllemi paramétereit elemeztem, egy kiváló termelési és tenyésztési eredményekkel rendelkező szarvasmarhatelepen. Külön figyelmet szenteltem a küllemi bírálatok során becsült kondíciópontszám alakulásnak. Megvizsgáltam, hogy milyen összefüggés található a funkcionális küllemi paraméterek és a lineáris kondíciópontszám között. Összefüggést kerestem az 1-3 laktációban bírált lineáris és fő bírálati tulajdonságok alakulása között. Megállapítottam, hogy a laktációszám emelkedése a legtöbb funkcionális pontszám alakulását kedvezőtlenül befolyásolja.A kondíciópontszám és az egyéb küllemi mutatók kapcsolatának vizsgálatakor azt tapasztaltam, hogy a kondíció romlása a többi paramétert is negatívan befolyásolja. Kivételt ez alól két tulajdonság, az élesség és a tejelő jelleg képezett. Végezetül megvizsgáltam 3 paraméter (kondíció, élesség, tejelő jelleg) alakulását a bírálat időpontjának függvényében. Az összefüggés vizsgálat a kondíció és a tejelő jelleg valamint a kondíció és az élesség között a termelésben eltöltött időtől függetlenül negatív, közepesen szoros kapcsolat igazolt. Legszorosabb kapcsolat a laktáció 50-60. napján becsült értékeknél volt tapasztalható a kondíció és az élesség (r= -0,617), valamint a kondíció és a tejelő jelleg (r= -0,586) között.
Dolgozatom befejezéseként javaslatokat tettem a küllemi bírálati eredmények hatékonyabb felhasználására.



